હમણાં થોડાક દિવસ પહેલા વોટ્સએપ પર એક મેસેજ મળ્યો. એ મેસેજમાં સુમંત દેસાઈની લઘુકથા હતી. એમાં એક જીવનથી હારેલી, હતાશ થઈ ગયેલી વ્યક્તિની વાત હતી. એ વ્યક્તિ આત્મહત્યા કરવા જઈ રહી છે. ઘરેથી નીકળતા પહેલા એ નક્કી કરે છે કે રસ્તામાં જો એને એકાદ પણ એવી વ્યક્તિ મળશે જે એની સામે સ્મિત કરશે અને એ સ્મિતથી એના મનમાં થોડીક પણ હુંફ પ્રગટશે તો પોતે આત્મહત્યા કરવાનું માંડી વાળશે. હવે એ વ્યક્તિનું શું થયું? આ વાત સાચી છે કે કલ્પના, એ બધું જવા દઈએ. મેસેજમાં છેલ્લે સવા મણનો સવાલ એ હતો કે રસ્તામાં ધારોકે તમે જ એને સામા મળ્યા તો શું કર્યું હોત? તમે ત્યાંથી ઘેર પાછા ફરવાનું કારણ એને આપી શક્યા હોત?